Rèan en Rox-Zee verbreek verlowingRèan en Rox-zee (Foto; Instagram) “Ons is nog lief vir mekaar. Ek was bereid om my hele lewe agter te laat vir hom, maar hulle het ons verhouding in die grond ingedryf. Dit is nié Rèan se skuld nie.” Ja, Rèan en Rox-Zee, een van die gewildste paartjies in Boer soek ŉ vrou, kykNET se werklikheidsreeks, is amptelik uitmekaar nadat hulle net vroeër vandeesmaand verloof geraak het. Rox-Zee het Vrydag op Instagram aangekondig dat sy en Rèan nie meer verloof is nie omdat sy ouers nie hul verhouding goedgekeur het nie. “Ek is die een wat die verlowing verbreek het,” het Rox-Zee aan Maroela Media vertel. Sy vertel dat die verlowing reeds verlede week verbreek is, maar volgens haar kom dié ding al ŉ hele ruk. Sy vertel dat sy verlede jaar, kort ná die einde van die verfilming van die reeks, by Rèan op die plaas naby Groblershoop in die Noord-Kaap gekuier het. Sy het toe al op sy selfoon ŉ boodskap gesien waarin sy ouers vir hom sê dat dié Engelse meisie nie op die plaas sal aard nie. “Hulle het gesê hy maak ŉ groot fout om met my uit te gaan en dat ek nooit op die plaas sal aanpas nie.” Volgens Rox-Zee was Rèan gedurig in die middel en moes hy herhaaldelik verduidelik dat hy haar lief het en dat sy ouers die verhouding moet aanvaar. Toe Rèan vroeër vandeesmaand op pad Durban toe was om sy “Rox” se hand te vra, het sy ouers wéér ŉ boodskap gestuur om te sê dat hulle nie die verhouding goedkeur nie. Sy vertel dat dit op die ou einde net te veel geword het, waarna sy besluit het om die verlowing te verbreek. Rèan is gebroke, vertel sy. “My hart is gebreek. Ek wóú op die plaas bly. Ek het al maande lank meubels vir ons huis op die plaas gekoop. Ek het klaar my trourok gekoop, maar hoe gaan dit werk as hulle my nie aanvaar nie?” “Die laaste week was nie maklik nie, maar mense moet weet dat dit verby is,” sê ŉ hartseer Rox-Zee. Rèan het aan Maroela Media gesê hy het geen kommentaar nie behalwe dat dit bloot nie tussen hulle uitgewerk het nie. Maroela Media het vroeër berig die paartjie het op 6 April verloof geraak nadat hulle tydens die 11de seisoen van die reeks ontmoet het.